**Element 1 „Unaprjeđenje sustava mjerenja, praćenja i evaluacije rada u pravosuđu**

Kako bi se ostvarila kontrola učinkovitosti rada sudaca, neophodno je promatrati i ocjenjivati njihov rad te osigurati ravnomjernu raspodjelu sudačkog kadra po sudovima u ovisnosti o radnoj opterećenosti suda. Temeljni problem ocjenjivanja sudačkog rada jest pitanje može li se sudački posao iskazati matematičkim putem te je li za ocjenu njegova rada važnije kvantiteta ili kvaliteta odluka. U svrhu ravnomjernog i objektivnog vrednovanja i distribucije predmeta ovim projektom provedena je Studija složenosti predmeta s ciljem identificiranja mogućnosti za unapređenje Okvirnih mjerila za rad sudaca i Metodologije izrade ocjene obnašanja sudačke dužnosti.

Predmetnu studiju proveli su vanjski stručnjaci u suradnji sa imenovanom Radnom skupinom za izradu studije složenosti predmeta. Po usuglašavanju metodologije provedbe Studije, vanjski stručnjaci pristupili su samoj provedbi da bi potom prezentirali rezultate i izradili dokument u kojem su dane preporuke za poboljšanje relevantnih podzakonskih akata. Naposljetku, održan je stručni skup (suci, predstavnici Ministarstva pravosuđa) na kojem su vanjski stručnjaci i članovi radne skupine prezentirali rezultate studije složenosti predmeta i preporuke za unapređenje provedbenih propisa.

Aktivnosti u okviru ovog elementa provodile su se tijekom 2019. i 2020. godine.